ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

ประกอบด้วย งบการเงินที่ผ่านการตรวจสอบจากผู้สอบบัญชีรับอนุญาตแล้ว
และอัตราส่วนทางการเงินที่สำคัญของบริษัทฯ และบริษัทย่อยดังนี้

13.1 สรุปรายงานการสอบบัญชี ในระยะ 3 ปีที่ผ่านมาเป็นแบบไม่มีเงื่อนไข
ปรากฏตามเอกสารแนบ 5.2

13.2 ข้อมูลสรุปงบการเงินรวมของบริษัทฯ และบริษัทย่อย เปรียบเทียบ 3 ปีที่ผ่านมา
ปรากฏตามเอกสารแนบ 5.3, 5.4, 5.5, 5.6

13.3 อัตราส่วนทางการเงินที่สำคัญ
ซึ่งสะท้อนถึงฐานะการเงินและผลการดำเนินงานในธุรกิจหลักของบริษัทฯ และบริษัทย่อย
เปรียบเทียบ 3 ปีที่ผ่านมา ปรากฏตามเอกสารแนบหมายเลข 5.7

14.การวิเคราะห์และคำอธิบายของฝ่ายจัดการ(Management Discussion and Analysis)

บริษัทฯ มีธุรกิจหลัก คือการลงทุนในธุรกิจหลายประเภท ซึ่งแบ่งเป็นธุรกิจที่เป็นการผลิต
และไม่ใช่การผลิต รวมทั้งจำหน่ายวัตถุดิบประเภทสิ่งทอ และส่งออกเทปกาว ซึ่งธุรกรรมมีไม่มากนัก
ในส่วนของบริษัทย่อยที่เป็นธุรกรรมการผลิตและจำหน่าย ประกอบด้วยประเภทสิ่งทอ พลาสติก ยาง
และโลหะ ในส่วนนี้มีสินค้ากระติกน้ำสุญญากาศด้วย ในส่วนของธุรกิจที่ไม่ใช่การผลิต
คือส่วนงานการค้า ปัจจุบันจำหน่ายเครื่องคอมพิวเตอร์และอุปกรณ์
นอกจากนี้มีธุรกรรมการลงทุนและอื่นๆ เช่น
ลงทุนเกี่ยวกับพลังงานประเภทโรงไฟฟ้าพลังความร้อนร่วมในประเทศสาธารณรัฐประชาชนจีน
ตลอดจนลงทุนในบริษัทร่วมอื่นเกี่ยวกับธุรกิจอสังหาริมทรัพย์ในประเทศสาธารณรัฐประชาชนจีน
เป็นต้น

1. ภาพรวมการดำเนินงานและปัจจัยที่ทำให้มีการเปลี่ยนแปลงที่สำคัญ

ในรอบปี 2556 ผลการดำเนินงานตามงบการเงินเฉพาะกิจการของบริษัทฯ
ซึ่งคำนวณตามวิธีราคาทุน มีกำไรสุทธิ 1,449.77 ล้านบาท เพิ่มขึ้น 431.78 ล้านบาท หรือร้อยละ
42.41 เมื่อเทียบกับปี 2555 ซึ่งมีกำไรสุทธิ 1,017.99 ล้านบาท
สาเหตุหลักมาจากรายการเงินปันผลรับซึ่งรวมผลตอบแทนจากเงินลงทุนในบริษัทร่วมรอการจำหน่าย
รวมแล้วเพิ่มขึ้น 433.45 ล้านบาท ผลต่างจำนวนนี้ได้รับจากกลุ่มโรงไฟฟ้า Jiangsu-Union
Cogeneration Group
ซึ่งสืบเนื่องจากฝ่ายไทยมีความประสงค์จะจำหน่ายเงินลงทุนในกลุ่มบริษัทดังกล่าว 3 บริษัท
ที่ประชุมผู้ถือหุ้นวิสามัญจึงมีมติให้จัดสรรเงินกำไรสะสม
จ่ายให้ผู้ถือหุ้นโดยต้องขออนุมัติส่งเงินออกนอกประเทศจากทางการก่อน
ดังนั้นผลตอบแทนในส่วนนี้ไม่ใช่เกิดจากผลการดำเนินงานปกติ แต่เกิดขึ้นครั้งเดียวในปีนี้
จากการขายเงินลงทุนดังกล่าว บริษัทฯ รับรู้กำไรจากการขายเงินลงทุนในส่วนนี้จำนวน 173
ล้านบาท นอกจากนี้เมื่อไตรมาสที่ 4 มีการขายเงินลงทุนในโรงไฟฟ้า Yunnan Energy Qujing
Union Power Co., Ltd. (Qujing) ซึ่งได้หยุดดำเนินงานมาหลายปี แต่เพิ่งจะหาผู้ซื้อได้
ก่อนหน้านั้น เงินลงทุนนี้ไม่มีผลตอบแทนจากการลงทุน ประกอบกับขาดทุนต่อเนื่องมาตลอด บริษัทฯ
มีการบันทึกค่าเผื่อการด้อยค่าของเงินลงทุนนี้ไว้ ในครั้งนี้เมื่อขายเงินลงทุนได้
เกิดกำไรจากการขายเงินลงทุนทางบัญชี 110.26 ล้านบาท
เมื่อเปรียบเทียบจำนวนเงินค่าขายเงินลงทุน Qujing
และมูลค่าสุทธิหลังหักค่าเผื่อด้อยค่าของเงินลงทุนดังกล่าว
เหตุการณ์ต่อเนื่องจากการรับเงินค่าขายเงินลงทุนและรับผลตอบแทนจากเงินลงทุนในบริษัทร่วมรอการจำหน่าย
บริษัทฯ ถูกหักภาษี ณ ที่จ่ายที่ประเทศสาธารณรัฐประชาชนจีน
ซึ่งไม่สามารถใช้สิทธิ์เครดิตภาษีที่ประเทศไทยได้ เนื่องจากบริษัทฯ
ไม่มีจำนวนเงินภาษีที่ต้องชำระเพิ่มในประเทศไทย ประกอบกับภาษีถูกหัก ณ ที่จ่ายนี้
ไม่สามารถใช้สิทธิ์ข้ามปีได้ บริษัทฯ จึงมีความจำเป็นต้องตัดจ่ายเป็นค่าใช้จ่ายของปี 2556 จำนวน
119.88 ล้านบาท ทั้งนี้ เมื่อบริษัทฯ มีกระแสเงินสดเพิ่มขึ้นจากสาเหตุข้างต้น
จึงหาผลตอบแทนเพิ่มเป็นสาเหตุให้มีดอกเบี้ยรับเพิ่มขึ้นจำนวน 45.65 ล้านบาท นอกจากนี้ บริษัทฯ
มีการบันทึกค่าใช้จ่ายประเภทค่าเผื่อการด้อยค่าของสินทรัพย์ที่ปัจจุบันไม่ได้ใช้งานและไม่ก่อให้เกิดผลตอบแทนที่ตั้งอยู่ที่ศรีราชา
จำนวน 56.24 ล้านบาท ซึ่งสืบเนื่องจากคู่ค้ายกเลิกสัญญาเช่า ในอนาคต ถ้าหากบริษัทฯ
หาผู้เช่ารายใหม่ได้เมื่อใด ก็ต้องกลับรายการ
การบันทึกค่าเผื่อการด้อยค่าของสินทรัพย์จำนวนดังกล่าว อนึ่ง ในปีที่แล้ว
มีการโอนกลับรายการขาดทุนจากการด้อยค่าของเงินลงทุน 108.31 ล้านบาท
เปรียบเสมือนมีรายได้เพิ่มขึ้นเนื่องจากสัญญาณข้อบ่งชี้ของการด้อยค่าได้หมดไป แต่ในปี 2556
ไม่มีรายการดังกล่าว จากสาเหตุหลักข้างต้นทำให้กำไรสุทธิสำหรับปี 2556
ตามงบการเงินรวมเฉพาะกิจการแสดงด้วยวิธีราคาทุน มีจำนวน 1,449.77 ล้านบาท

ตามงบการเงินรวม แสดงกำไรสุทธิตามวิธีส่วนได้เสีย
ซึ่งไม่เท่ากับกำไรสุทธิตามงบการเงินเฉพาะกิจการซึ่งแสดงด้วยวิธีราคาทุนข้างต้น ในปี 2556
ผลการดำเนินงานของบริษัทฯ และบริษัทย่อยตามงบการเงินรวม
ส่วนที่เป็นกำไรของผู้ถือหุ้นของบริษัทฯ มีจำนวน 938.53 ล้านบาท ลดลง 270.97 ล้านบาท
หรือร้อยละ 22.40 เมื่อเทียบกับปี 2555 ซึ่งมีกำไรสุทธิในส่วนที่เป็นของผู้ถือหุ้นของบริษัทฯ
1,209.50 ล้านบาท สาเหตุหลักหรือปัจจัยที่ทำให้มีการเปลี่ยนแปลงที่สำคัญ ที่มีผลต่อการดำเนินงาน
สรุปได้ดังนี้

1.1 เป้าหมายและนโยบายของหน่วยงานภาครัฐ

ที่ผ่านมา บริษัทฯ มีเงินลงทุนในธุรกิจพลังงานที่ประเทศสาธารณรัฐประชาชนจีน
ส่วนหนึ่งอยู่ในมณฑลเจียงซู ซึ่งปฏิบัติตามข้อกำหนดของทางการ
ต่อมาภาครัฐมีนโยบายให้บริษัทที่ไปลงทุนต้องลงทุนเพิ่มขึ้นมาก
เพื่อดูแลสิ่งแวดล้อมให้มีคุณภาพสูงขึ้นอีก
แต่ไม่มีนโยบายเรื่องข้อตกลงราคาขายให้อิงกับต้นทุนจากการประเมินสถานการณ์ในอนาคต
ผลตอบแทนจากการลงทุนอาจไม่มีหรือไม่คุ้มค่ากับการลงทุน
กลุ่มของฝ่ายไทยจึงมีความจำเป็นต้องขายเงินลงทุนในกลุ่มนี้จำนวน 3 บริษัท
ตามรายละเอียดหมายเหตุประกอบงบการเงินข้อ 12
เนื่องจากสถานการณ์เปลี่ยนแปลงซึ่งเกิดจากนโยบายของหน่วยงานภาครัฐ

จากเหตุการณ์ข้างต้น นโยบายของภาครัฐเรื่องภาษีเงินได้ กำหนดให้มีการหักภาษีเงินได้ หัก ณ
ที่จ่าย จากเงินที่จะโอนออกจากประเทศสาธารณรัฐประชาชนจีน ทำให้ธุรกรรมการลงทุนของบริษัทฯ
มีค่าใช้จ่ายในส่วนนี้เพิ่มขึ้น 119.88 ล้านบาท

1.2 ทิศทางและแนวโน้มภาวะเศรษฐกิจที่มีผลต่อการดำเนินงาน

1.2.1 ที่ผ่านมาหลังเกิดวิกฤติเศรษฐกิจในแถบยุโรป และอเมริกา
ทำให้กำลังการสั่งซื้อสินค้าชิ้นส่วนอีเลคทรอนิกส์ และสิ่งทอ ลดลงเมื่อเทียบกับภาวะปกติ
คู่ค้าของบริษัทฯ ซึ่งเช่าที่ดิน อาคาร อุปกรณ์โรงงานของบริษัทฯ
ที่ศรีราชาต้องลดการผลิตให้สอดคล้องกับภาวะเศรษฐกิจและภาวะอุตสาหกรรม
จึงยกเลิกสัญญาเช่าทรัพย์สินดังกล่าวกับบริษัทฯ ทำให้รายได้จากการดำเนินงานในส่วนนี้ลดลง
นอกจากนี้ บริษัทร่วม ซึ่งลงทุนโดยบริษัทย่อย ในธุรกิจสิ่งทอ ซึ่งมีภาวะซบเซา
ประสบผลขาดทุนต่อเนื่อง ผลประกอบการไม่ได้เป็นไปตามเป้าหมายที่กำหนดไว้ ต้องเลิกกิจการ
ทั้งนี้เป็นผลมาจากปัจจัยภาวะเศรษฐกิจและอุตสาหกรรม

อย่างไรก็ตาม ภาวะเศรษฐกิจในประเทศญี่ปุ่น เริ่มกระเตื้องขึ้นในช่วงครึ่งหลังของปี 2556
มีผลทำให้ธุรกิจการผลิตกระติกน้ำสุญญากาศของบริษัทย่อยมีคำสั่งซื้อเพิ่มขึ้นจากประเทศญี่ปุ่น
ส่งผลให้ผลการดำเนินงานเฉพาะส่วนนี้ดีขึ้น

1.3 ความผันผวนจากราคาหลักทรัพย์ในตลาดรองต่างประเทศ

บริษัทฯ ประกอบธุรกิจหลักคือ การลงทุน ซึ่งมีทั้งเงินลงทุนในบริษัทย่อย บริษัทร่วม
ที่ประกอบธุรกิจในภาคอุตสาหกรรมการผลิต การจำหน่าย และการค้า
อีกทั้งมีการลงทุนในตลาดรองที่ต่างประเทศ ตามมาตรฐานการบัญชี ณ ทุกวันสิ้นงวด
ยอดคงเหลือของเงินลงทุนในหลักทรัพย์ในความต้องการของตลาดในต่างประเทศ
ต้องคำนวณปรับมูลค่าให้เท่ากับราคาตลาด ณ วันสิ้นงวดนั้นๆ
ผลต่างที่เกิดขึ้นระหว่างราคาตามบัญชีและราคาตลาด กำหนดให้บันทึกบัญชีเข้ารายการกำไร
(ขาดทุน) ที่ยังไม่เกิดขึ้นจริงจากการปรับมูลค่าของเงินลงทุนเพื่อค้า และรวมอยู่ในงบกำไร
(ขาดทุน) ต่อเมื่อมีการขายหลักทรัพย์ดังกล่าวออกไป จึงทำการล้างยอดบัญชีนี้ออก
และเปลี่ยนรายการเป็นกำไร (ขาดทุน) จริง จากการจำหน่ายเงินลงทุน
ดังนั้นถ้าราคาหลักทรัพย์ในตลาดรองมีความผันผวนมากเพียงใด ส่งผลให้ต้องรับรู้ส่วนต่างในงบกำไร
(ขาดทุน) มากขึ้นเพียงนั้น ในปีที่แล้ว บริษัทฯ รับรู้รายการกำไรที่ยังไม่เกิดขึ้นจริงมาก จำนวน
213.43 ล้านบาท ในขณะที่ปีนี้รับรู้กำไรดังกล่าวเพียง 2.23 ล้านบาท ปัจจัยนี้
มีผลทำให้เกิดผลต่างการเปลี่ยนแปลงมาก อย่างไรก็ตาม บริษัทฯ
มีนโยบายการลงทุนในหลักทรัพย์ที่มีปัจจัยพื้นฐานดี และคาดว่าจะได้รับผลตอบแทนที่เหมาะสม

1.4 อัตราแลกเปลี่ยนเงินตราต่างประเทศ

ตามที่บริษัทฯ และบริษัทในกลุ่ม มีธุรกรรมการนำเข้าและส่งออกสินค้าไปจำหน่ายยังต่างประเทศ
โดยยอดขายส่งออก และยอดขายภายในประเทศรวมแล้วมีสัดส่วนใกล้เคียงกัน
การเปลี่ยนแปลงของค่าเงินบาทมีผลต่อรายได้จากการขาย ในช่วงต้นปี 2556
เงินบาทแข็งค่าเมื่อเทียบกับสกุลดอลล่าร์สหรัฐอเมริกา แต่ในช่วงปลายปี 2556
ค่าเงินบาทกลับทิศทางอย่างรวดเร็ว โดยอ่อนค่าลงมากเมื่อเทียบกับต้นปี บริษัทฯ
จัดการป้องกันความเสี่ยงจากอัตราแลกเปลี่ยน โดยใช้วิธี Natural Hedge
สำหรับส่วนต่างของเงินตราต่างประเทศที่ได้รับชำระจากการขายสินค้า
และจำนวนที่ต้องจ่ายชำระค่าสินค้านำเข้านั้น ส่วนใหญ่บริษัทฯ
จะซื้อสัญญาตราสารอนุพันธ์เพื่อป้องกันความเสี่ยง
ซึ่งปริมาณเงินบาทที่จะได้รับจะขึ้นกับค่าของเงินบาทในแต่ละช่วงเวลา ในช่วงปลายปี 2556
อัตราแลกเปลี่ยนผันผวน ส่งผลให้เกิดการเสียโอกาสระหว่างค่าเงินบาทแข็งค่า ณ
ขณะที่ซื้อตราสารอนุพันธ์ล่วงหน้า กับค่าเงินบาทของอัตราแลกเปลี่ยนในวันรับชำระค่าสินค้า
กลุ่มธุรกิจที่เกี่ยวข้องกับปัจจัยนี้ได้แก่ ธุรกิจสิ่งทอ ยางยืด เทปกาว และกระติกน้ำ
ซึ่งล้วนอยู่ในสายอุตสาหกรรมการผลิต และจำหน่าย

1.5 การตลาดและการแข่งขัน

บริษัทย่อย ซึ่งอยู่ในธุรกิจผลิตสินค้าจากผลิตภัณฑ์ยาง และจำหน่าย ประสบกับภาวะราคาวัตถุดิบสูง
คือ ยางธรรมชาติ มีราคาสูงขึ้นตั้งแต่ 2 ปีที่ผ่านมา
และต่อมาแม้ว่าราคาลดลงแต่ยังไม่ได้เข้าสู่ภาวะปกติ ทำให้ต้นทุนสินค้ามีราคาสูงตาม
เมื่อเทียบกับสินค้าที่ใช้วัตถุดิบประเภทยางสังเคราะห์ จึงอยู่ในภาวะการแข่งขันสูง
ลูกค้าบางรายเปลี่ยนไปใช้ผลิตภัณฑ์ที่ทำจากวัสดุทดแทนที่เป็นยางสังเคราะห์ ส่งผลให้ยอดขายลดลง
ส่วนแบ่งการตลาดลดลง รายได้สุทธิจากส่วนงานนี้จึงลดลงประมาณร้อยละ 30

1.6 นโยบาย กลยุทธ์ หรือทางเลือกการตัดสินใจทางธุรกิจ

บริษัทฯ มีนโยบายขยายการลงทุนไปยังต่างประเทศเป็นระยะเวลาหลายปี ที่ผ่านมา
นอกเหนือจากการลงทุนในประเทศไทย เป็นการขยายฐานธุรกิจและหวังผลตอบแทนที่เพิ่มขึ้น
แต่ถ้าสถานการณ์เปลี่ยนแปลง บริษัทฯ จะปรับทิศทางธุรกิจ และดำเนินการตามความเหมาะสม
ให้สอดคล้องกับสถานการณ์ ตัวอย่างเช่น ในปี 2556
มีการตัดสินใจโอนขายเงินลงทุนในประเทศสาธารณรัฐประชาชนจีน กลุ่มโรงไฟฟ้า
Jiangsu-Union Cogeneration Group Co., Ltd. 3 บริษัท
เพราะเห็นว่าในอนาคตผลตอบแทนจากการลงทุนมีความไม่แน่นอนสูง ไม่คุ้มค่ากับการลงทุน

ในส่วนของการลงทุนอสังหาริมทรัพย์ในประเทศสาธารณรัฐประชาชนจีน โครงการที่เมือง Jiashan
ยังคงเป็นไปตามเป้าหมายหรือนโยบายการลงทุน ในปี 2555 มีการโอนส่งมอบโครงการของ
Phase I เรียบร้อยแล้ว และในปลายปี 2556 มีการโอนส่งมอบโครงการของ Phase II แล้ว
จึงทำให้มีการรับรู้ส่วนแบ่งผลกำไรจากการลงทุนในส่วนนี้

1.7 การเปลี่ยนแปลงนโยบายการบัญชีที่สำคัญ

มาตรฐานการบัญชีใหม่ ที่เริ่มมีผลบังคับใช้ตั้งแต่วันที่ 1 มกราคม 2556
ฉบับที่มีผลกระทบอย่างมีนัยสำคัญกับบริษัทฯ และบริษัทในกลุ่ม คือ มาตรฐานการบัญชีฉบับที่ 12 เรื่อง
ภาษีเงินได้ ทำให้บริษัทฯ ต้องมีการเปลี่ยนแปลงนโยบายการบัญชีในปีปัจจุบัน
และปรับย้อนหลังงบการเงินของปีก่อนที่แสดงข้อมูลเปรียบเทียบ หลักการของมาตรฐานฉบับนี้
กำหนดให้บริษัทฯ
ต้องรับรู้รายการผลแตกต่างชั่วคราวระหว่างมูลค่าทางบัญชีกับผลการคำนวณทางภาษีเงินได้
ผลกระทบที่เกิดขึ้นทางภาษี ให้รับรู้เข้าเป็นสินทรัพย์หรือหนี้สินภาษีเงินได้รอตัดบัญชี
จำนวนเงินของรายการปรับปรุงกระทบบัญชีต่างๆ
มีรายละเอียดแสดงไว้ในหมายเหตุประกอบงบการเงินข้อ 4 ส่วนที่กระทบต่อผลการดำเนินงานปี
2556 ตามงบการเงินรวมที่สำคัญ คือการรับรู้ส่วนแบ่งกำไรจากเงินลงทุนในบริษัทร่วมเพิ่มขึ้น 0.56
ล้านบาท รายการค่าใช้จ่ายภาษีเงินได้เพิ่มขึ้น 73.61 ล้านบาท
ผลกำไรจากการวัดมูลค่าเงินลงทุนในหลักทรัพย์เผื่อขายเพิ่มขึ้น 33.33 ล้านบาท
และกำไรส่วนที่เป็นของผู้ถือหุ้นของบริษัทใหญ่ลดลง 76.39 ล้านบาท นอกจากนี้
หมายเหตุประกอบงบการเงินข้อ 28 เรื่องภาษีเงินได้
แสดงรายการกระทบยอดภาษีเงินได้ในปีปัจจุบัน ที่ต้องชำระให้กรมสรรพากร
ตามงบการเงินรวมมีจำนวน 131.33 ล้านบาท กระทบรายการต่างๆ
ที่เกิดผลแตกต่างชั่วคราวกระทั่งแสดงเป็นรายการค่าใช้จ่ายภาษีเงินได้ในงบกำไรขาดทุนตามงบการเงินรวมจำนวน
204.95 ล้านบาท

1.8 รายการที่ไม่ได้เกิดขึ้นเป็นประจำ (Non-recurring item)

ตามที่กล่าวสาเหตุการเปลี่ยนแปลงผลการดำเนินงานในหัวข้อ 14 ข้อ 1 ในปี 2556
ส่วนที่มีกำไรจากการจำหน่ายเงินลงทุนในธุรกรรมการลงทุน ในงบการเงินเฉพาะกิจการ 284.21
ล้านบาท และตามงบการเงินรวม 139.70 ล้านบาท นั้น
เป็นกำไรจากการจำหน่ายโอนเงินลงทุนระยะยาว ซึ่งมีรายละเอียดที่กล่าวข้างต้นแล้ว
เป็นรายการที่ไม่ได้เกิดขึ้นเป็นประจำ หรือไม่ใช่เกิดจากผลการดำเนินงานตามปกติ
เป็นผลจากการปรับกลยุทธ์การลงทุนให้เหมาะสมกับสถานการณ์ที่เปลี่ยนแปลงไป

2. ผลการดำเนินงาน และ ความสามารถในการทำกำไร

2.1 รายได้จากการขายหรือบริการ

บริษัทฯ มีรายได้จากการขายและบริการในปี 2556 เท่ากับ 9,418.15 ล้านบาท เพิ่มขึ้น 85.37
ล้านบาท เมื่อเทียบกับปี 2555 ซึ่งมีจำนวน 9,332.79 ล้านบาท
เมื่อพิจารณาถึงข้อมูลจำแนกส่วนงานธุรกิจสิ่งทอมียอดขายสุทธิลดลง 71 ล้านบาทนั้น
ประกอบด้วยสิ่งทอในเมืองจีน มียอดขายลดลงมากกว่า สิ่งทอในประเทศไทยที่มียอดขายเพิ่มขึ้น
ธุรกิจสิ่งทอในปี 2556 ภาวะโดยรวมของตลาดทั่วโลก อุปทานมีมากกว่าอุปสงค์
และอยู่ในช่วงซบเซา ราคาขายขึ้นไม่ได้ แต่ต้นทุนโดยรวมสูงขึ้น ในส่วนของกลุ่มพลาสติก ยาง และ
โลหะ ยอดขายโดยรวมลดลง 371 ล้านบาท เนื่องจากการผลิตชิ้นส่วนพลาสติกสำหรับอุตสาหกรรม
ยานยนต์ลดลง คำสั่งซื้อจากนโยบายรถคันแรกของรัฐบาลลดลงมาก
ประกอบกับคำสั่งซื้อที่เพิ่มผิดปกติของปี 2555
ซึ่งสืบเนื่องจากชดเชยการผลิตเมื่อครั้งเกิดน้ำท่วมปลายปี 2554 ได้หมดลงแล้ว
การที่ภาวะเศรษฐกิจภายในประเทศชะลอตัว ทำให้ปริมาณการขายของรถยนต์ลดลง
ส่งผลให้บริษัทย่อยซึ่งผลิตชิ้นส่วนพลาสติกเพื่ออุตสาหกรรมยานยนต์ ลดลงตามด้วย
ในส่วนของธุรกิจยาง ราคาวัตถุดิบซึ่งเป็นยางธรรมชาติได้มีราคาสูงตั้งแต่ปี 2554
แม้ว่าต่อมาราคาวัตถุดิบยางลดลง แต่ก็ยังไม่ได้เข้าสู่ภาวะปกติ
ส่งผลให้สินค้าผลิตภัณฑ์ยางของบริษัทฯ มีราคาขายสูงขึ้น
ลูกค้าบางส่วนหันไปใช้สินค้าที่ผลิตจากยางสังเคราะห์ ปริมาณการขายจึงลดลง
ในส่วนของกระติกน้ำสุญญากาศ เศรษฐกิจช่วงครึ่งปีแรกไม่ดี คำสั่งซื้อจากต่างประเทศลดลง
แม้ว่าจะได้รับคำสั่งซื้อที่เพิ่มขึ้นในช่วงครึ่งปีหลัง แต่รวมทั้งปี ปริมาณการขายลดลงเมื่อเทียบกับปี
2555 ในส่วนของธุรกิจการค้า เป็นการจำหน่ายผลิตภัณฑ์คอมพิวเตอร์
ซึ่งมียอดขายที่เพิ่มขึ้นเนื่องจากปริมาณการขายที่เพิ่มสูงขึ้นจำนวน 537 ล้านบาท
เนื่องจากขยายตลาด เพิ่มฐานลูกค้ามากขึ้น ในส่วนของพลังงานในประเทศสาธารณรัฐประชาชนจีน
มียอดขายเพิ่มขึ้น 11 ล้านบาท เนื่องจากปริมาณการขายไฟฟ้าและไอน้ำเพิ่มขึ้น
ในส่วนของการลงทุนและอื่นๆ ยอดขายลดลง 37 ล้านบาท
เนื่องจากลดธุรกรรมการขายของบริษัทย่อยในต่างประเทศ สรุปแล้วในภาพรวมยอดขายที่เพิ่มขึ้น
ส่วนใหญ่ได้มาจากธุรกิจการค้าที่กล่าวข้างต้น

2.2 รายได้อื่น

ในปี 2556 บริษัทฯ และบริษัทย่อย
มีรายได้ประเภทอื่นนอกเหนือจากรายได้จากการขายและบริการข้างต้น
ส่วนมากมาจากธุรกรรมการลงทุน รวม 1,042.87 ล้านบาท ลดลง 131.72 ล้านบาท หรือ1.25
% ของรายได้รวม เมื่อเทียบกับปี 2555 ซึ่งมีจำนวน 1,174.59 ล้านบาท
องค์ประกอบที่ทำให้เกิดการเปลี่ยนแปลงดังกล่าวมาจากสาเหตุหลัก ดังนี้

2.2.1 รายการผลตอบแทนจากเงินลงทุนในบริษัทร่วมรอการจำหน่ายลดลง 111.50 ล้านบาท
เนื่องจากปีที่แล้วได้รับเงินปันผลส่วนเพิ่มจำนวนนี้จากโรงไฟฟ้า Jiangsu-Union Cogeneration
Group ซึ่งบริษัทฯ ได้ทำสัญญาขายเงินลงทุนให้กับฝ่ายจีนที่ไม่มีความสัมพันธ์ใดๆ กับบริษัท
และทางการได้อนุมัติให้โอนกรรมสิทธิ์ขายเงินลงทุนในไตรมาสที่ 1 ปี 2556 เรียบร้อยแล้ว
ปีนี้ไม่มีรายการทำนองเดียวกันนี้ จึงเปรียบเสมือนรายได้ลดลง

2.2.2 รายการกำไรจากการจำหน่ายเงินลงทุน ในปี 2556 มีจำนวน 139.70 ล้านบาท
ในขณะที่ปี 2555 เป็นยอดขาดทุน 39.29 ล้านบาท เปรียบเสมือนมีรายได้ประเภทนี้เพิ่มขึ้น
178.99 ล้านบาท สาเหตุหลักเกิดจากกำไรจากการโอนขายเงินลงทุนในกลุ่มโรงไฟฟ้า
Jiangsu-Union Cogeneration Group จำนวน 3 บริษัท และขายเงินลงทุนใน Yunnan
Energy Qujing Union Power Co.,Ltd. ซึ่งคำนวณจากกำไรวิธีราคาทุน
ปรับปรุงหักกลบกับส่วนแบ่งกำไร (ขาดทุน) ซึ่งบริษัทฯ เคยรับรู้ในอดีต
และรวมกับเงินปันผลที่ได้รับมาหลังจากที่ไม่ได้รับรู้ส่วนแบ่งกำไร (ขาดทุน) แล้ว

2.2.3 รายการดอกเบี้ยรับเพิ่มขึ้น 42.9 ล้านบาท สืบเนื่องจากบริษัทฯ
มีกระแสเงินสดเพิ่มขึ้นจากธุรกรรมการขายเงินลงทุนตามที่กล่าวข้างต้น
จึงนำไปหาผลตอบแทนได้เพิ่มขึ้น

2.2.4 ในส่วนของธุรกรรมการลงทุน ยอดคงเหลือ ณ วันสิ้นงวดปี 2556
ของหลักทรัพย์ในความต้องการของตลาดต้องปรับให้เท่ากับราคาตลาด ณ วันสิ้นปี 2556
ซึ่งวันดังกล่าว ราคาตลาดของหลักทรัพย์ในตลาดรองทั่วทั้งภูมิภาคมีราคาลดลง ทำให้ปีนี้
มีจำนวนเงินที่รับรู้ภายใต้รายการกำไรที่ยังไม่เกิดขึ้นจริง จากการปรับมูลค่าของเงินลงทุนเพื่อค้า
มีเพียงจำนวน 2.23 ล้านบาท ในขณะที่ปี 2555 รับรู้กำไรทำนองเดียวกันนี้ 213.44 ล้านบาท
จึงเสมือนหนึ่งรายได้ประเภทนี้ลดลง 211.21 ล้านบาท

2.2.5 ในส่วนของค่าเช่ารับ ลดลง 61.44 ล้านบาท ซึ่งสัมพันธ์กับรายได้อื่น เพิ่มขึ้น 72.58
ล้านบาท สาเหตุของรายการดังกล่าวเกิดจาก คู่ค้าของบริษัทฯ ยกเลิกสัญญาเช่าก่อนกำหนด
ค่าเช่ารับจึงลดลงตามระยะเวลาที่ไม่ได้เช่า แต่บริษัทฯ
ได้รับเงินชดเชยจากการยกเลิกสัญญาเช่าก่อนกำหนด และได้บันทึกเป็นรายได้อื่นๆ
ทำให้รายได้อื่นเพิ่มขึ้นด้วยจำนวนเดียวกัน ดังนั้นเมื่อพิจารณาในภาพรวมแล้ว รายการทั้ง 2
ประเภทนี้ ไม่ได้รับผลกระทบในแง่กำไรสุทธิ

องค์ประกอบอื่นของรายได้อื่นๆ นอกจากข้างต้นใกล้เคียงกับปีที่ผ่านมา

2.3 ต้นทุนและค่าใช้จ่ายในการขายและบริหาร

ในปี 2556 บริษัทฯ และบริษัทย่อย มีต้นทุนขายและบริการจำนวน 8,280.60 ล้านบาท ลดลง
106.58 ล้านบาท เมื่อเทียบกับปี 2555 ซึ่งมีต้นทุนขายและบริการจำนวน 8,387.18 ล้านบาท
สาเหตุหลักสอดคล้องกับธุรกรรมการขายของส่วนงานต่างๆ ที่ลดลงดังที่กล่าวไว้ใน ข้อ 2.1
(รายได้จากการขายหรือบริการ) ยกเว้นส่วนของธุรกิจการค้า ที่มีปริมาณการขายเพิ่มขึ้น
และธุรกิจพลังงานที่มียอดขายเพิ่ม ส่วนงาน2 ประเภทหลังที่ยอดขายเพิ่มนั้น
รวมทั้งธุรกิจสิ่งทอในประเทศ ต้นทุนขายไม่ได้เพิ่มขึ้นตามสัดส่วนของยอดขายที่เพิ่มขึ้น
ในภาพรวมโดยสรุป ต้นทุนขายปี 2555 มีสัดส่วนร้อยละ 89.87 ของยอดขาย แต่ต้นทุนขายปี 2556
มีสัดส่วนร้อยละ 87.92 ของยอดขาย ซึ่งถือว่าสามารถควบคุมต้นทุนขายได้อย่างมีประสิทธิภาพ

ค่าใช้จ่ายในการขายปี 2556 มีจำนวน 272.89 ล้านบาท ลดลงเล็กน้อย 4.82 ล้านบาท
เมื่อเทียบกับปี 2555 ซึ่งมีจำนวน 277.71 ล้านบาท
เมื่อพิจารณาถึงสัดส่วนของค่าใช้จ่ายในการขายเทียบกับยอดขายแล้ว ปี 2556 คิดเป็น 2.90 %
ในขณะที่ปี 2555 คิดเป็น 2.98 % ซึ่งเทียบแล้ว ปี 2556 มีสัดส่วนต่ำกว่าปี 2555
จึงเห็นว่ามีประสิทธิภาพในการบริหารค่าใช้จ่ายในการขายดีขึ้น

ค่าใช้จ่ายในการบริหารปี 2556 มีจำนวนเงิน 755.92 ล้านบาท ลดลง 5.69 ล้านบาท
เมื่อเทียบกับปี 2555 ที่มีจำนวน 761.61 ล้านบาท เห็นว่าไม่มีผลต่างที่มีนัยสำคัญ
แต่สามารถลดค่าใช้จ่ายประจำได้เล็กน้อย ค่าใช้จ่ายในการบริหารที่เกิดขึ้น
ล้วนแต่เป็นไปตามปกติวิสัยของธุรกิจ นอกจากนี้
มีรายการค่าใช้จ่ายพิเศษที่นอกเหนือจากค่าใช้จ่ายในการบริหาร คือ ค่าใช้จ่ายในการตัดจำหน่าย
ภาษีเงินได้หัก ณ ที่จ่าย ปี 2556 มีจำนวน 119.88 ล้านบาท เพิ่มขึ้น 108.03 ล้านบาท
เมื่อเทียบกับปี 2555 ที่มีจำนวน 11.86 ล้านบาท ทั้งจำนวนคือ ภาษีเงินได้หัก ณ
ที่จ่ายที่ถูกหักในประเทศสาธารณรัฐประชาชนจีน เกี่ยวกับการส่งเงินค่าขายเงินลงทุน
และเงินปันผลมาที่ประเทศไทย บริษัทฯ ไม่ได้สิทธิเครดิตภาษี
เนื่องจากไม่มีภาษีที่ต้องชำระเพิ่มในประเทศไทย และไม่สามารถใช้สิทธิเครดิตภาษีข้ามปีได้
จึงจำเป็นต้องตัดเป็นค่าใช้จ่ายของแต่ละปีที่เกิดเหตุการณ์ดังกล่าว

สืบเนื่องจากข้อมูลในข้อ 2.2.5 เรื่องคู่ค้าของบริษัทฯ ยกเลิกสัญญาเช่านั้น ที่ผ่านมาบริษัทฯ
ได้พยายามหาผู้เช่ารายใหม่ แต่ยังไม่มีผู้เช่ารายใหม่ ทรัพย์สินที่เคยให้เช่า และบริษัทฯ
เคยมีรายได้จากทรัพย์สินนั้น ปัจจุบันเหตุการณ์กลับตรงข้าม กลายเป็นทรัพย์สินที่ไม่ก่อให้เกิดรายได้
ตามมาตรฐานการบัญชี บริษัทฯ จึงต้องบันทึกค่าใช้จ่ายการด้อยค่าของทรัพย์สิน เกี่ยวกับอาคาร
และอุปกรณ์ รวมทั้งอสังหาริมทรัพย์เพื่อการลงทุน รวม 56.24 ล้านบาท
ตามที่ปรากฏในหน้างบกำไรขาดทุนของ ปี 2556

2.4 กำไร

ในรอบปี 2556 บริษัทฯ และบริษัทย่อยมีกำไรขั้นต้น 1,137.55 ล้านบาท เพิ่มขึ้น 191.95
ล้านบาท เมื่อเทียบกับปี 2555 ซึ่งมีกำไรขั้นต้น 945.60 ล้านบาท อัตรากำไรขั้นต้นปี 2556
เท่ากับ 12.08 % เพิ่มขึ้น1.95 % เมื่อเทียบกับปี 2555 ซึ่งมีอัตรากำไรขั้นต้นอยู่ที่ 10.13 %
สาเหตุหลักมาจากธุรกิจสิ่งทอภายในประเทศ และธุรกิจการค้าประเภทคอมพิวเตอร์ มียอดขายสูงขึ้น
แต่ต้นทุนขายไม่ได้เพิ่มสูงขึ้นตามสัดส่วนการขายที่เพิ่มขึ้น ส่งผลให้บริษัทฯ มีกำไรขั้นต้นสูงขึ้น

ในส่วนของอัตรากำไรจากการดำเนินงาน ปี 2556 บริษัทฯ
และบริษัทย่อยมีอัตรากำไรจากการดำเนินงานคำนวณตามวิธีส่วนได้เสียต่อรายได้รวมเท่ากับ 12.46
% ลดลง 1.45 % เมื่อเทียบกับปี 2555 ซึ่งเท่ากับ 13.91 %
สาเหตุหลักของการลดลงเกิดจากรายการรับรู้ส่วนแบ่งกำไรจากเงินลงทุนในบริษัทร่วมลดลง
126.67 ล้านบาท หรือลดลง 1.21 % ของรายได้รวม สาเหตุหลักเกิดจากปีที่แล้ว
มีการรับรู้ส่วนแบ่งกำไรจากบริษัทร่วมแห่งหนึ่ง ชื่อบริษัท ยูนิไฟเบอร์ จำกัด
มีกำไรจากการโอนขายที่ดินที่ต่างจังหวัด ซึ่งไม่ได้ใช้งาน ทั้งนี้กำไรส่วนนี้เกิดขึ้นเพียงครั้งเดียว
ไม่ใช่มาจากการดำเนินงานตามปกติ แต่ปีนี้ไม่มีรายการดังกล่าว อย่างไรก็ตาม
อัตรากำไรจากการดำเนินงานนี้
ถ้าเทียบกับอัตราผลตอบแทนจากการลงทุนทั่วไปยังถือว่ายังอยู่ในเกณฑ์ดี

เรื่องอัตราส่วนกำไรสุทธิต่อรายได้รวมของปี 2556 (ก่อนการแบ่งปันกำไร) เท่ากับ 9.99 %
ลดลง 1.61 % เมื่อเทียบกับ ปี 2555 ซึ่งเท่ากับ 11.60 % ของรายได้รวม
ทั้งนี้เป็นผลมาจากอัตรากำไรจากการดำเนินงานต่อรายได้รวมลดลง 1.45 %
ตามสาเหตุที่กล่าวในวรรคก่อน รวมกับผลต่างของอัตราค่าใช้จ่ายภาษีเงินได้ ต่อรายได้รวมที่เพิ่มขึ้น
(ปี 2556 เท่ากับ 1.89 % ปี 2555 เท่ากับ 1.62 %) จำนวน 0.27 %
หักด้วยผลต่างของอัตราส่วนค่าใช้จ่ายทางการเงินต่อรายได้รวมที่ลดลง 0.11 % (ปี 2556 เท่ากับ
0.58 % ปี 2555 เท่ากับ 0.69 %) ซึ่งทำให้อัตราส่วนกำไรสุทธิต่อรายได้รวมลดลง 1.61 %
เมื่อแบ่งปันกำไรส่วนที่เป็นของผู้มีส่วนได้เสียที่ไม่มีอำนาจควบคุมของบริษัทย่อยออกอัตรา 1.33 %
ของรายได้รวม จึงเหลือเป็นกำไรสุทธิส่วนที่เป็นของผู้ถือหุ้นของบริษัทฯ ในปี 2556
คิดเป็นอัตรากำไรเท่ากับ 8.66 % ของรายได้รวม
ซึ่งถือว่าความสามารถในการทำกำไรอยู่ในเกณฑ์มากพอสมควร
เมื่อเทียบกับอัตราผลตอบแทนจากการลงทุนทั่วไป

อัตราผลตอบแทนต่อส่วนของผู้ถือหุ้น (ROE) ปี 2556 เท่ากับ 5.59 % ลดลง 2.04 %
เมื่อเทียบกับปี 2555 ซึ่งอยู่ที่ 7.63 % เนื่องจากกำไรสุทธิของปี 2556 ลดลง 270.97 ล้านบาท
แต่ถ้าพิจารณาถึงกิจกรรมอัตราผลตอบแทนจากการขาย หรือกำไรขั้นต้นแล้ว อัตรากำไรขั้นต้นเพิ่มขึ้น
1.95 % ซึ่งแสดงถึงปี 2556 ธุรกิจยังมีการเจริญเติบโต
ยังสามารถทำกำไรขั้นต้นได้เพิ่มขึ้นในบางธุรกิจที่ได้กล่าวไว้แล้ว
แต่เนื่องด้วยอัตรากำไรจากการดำเนินงานลดลง 1.45 % และอัตรากำไรสุทธิลดลง 1.61 %
ตามสาเหตุหลักที่กล่าวไว้ในวรรคก่อน ซึ่งปี 2556
ไม่มีการรับรู้รายได้พิเศษจากบริษัทร่วมเหมือนเช่นปี 2555
จึงเป็นสาเหตุให้อัตราผลตอบแทนต่อส่วนของผู้ถือหุ้นลดลง 2.04 % เมื่อเทียบกับปีที่ผ่านมา

ตามงบการเงินรวมของบริษัทฯ ปี 2556
กำไรสุทธิสำหรับปีก่อนการแบ่งปันส่วนที่เป็นของผู้ถือหุ้นของบริษัทฯ
และผู้ถือหุ้นที่ไม่มีอำนาจควบคุมของบริษัทย่อย รวมมีกำไร 1,082.53 ล้านบาท
เมื่อเทียบกับเงินสดสุทธิจากกิจกรรมดำเนินงานในงบกระแสเงินสด มีจำนวน 901.74 ล้านบาท
แสดงว่ากำไรสุทธิได้รับมาในรูปของกระแสเงินสดจากการดำเนินงานร้อยละ 83.30
ส่วนที่เหลือคงค้างในบัญชีลูกหนี้ ณ วันสิ้นปีเป็นหลักซึ่งยังไม่ถึงกำหนดการรับชำระเงิน
แสดงถึงบริษัทฯ และบริษัทย่อยมีสภาพคล่องในการดำเนินงานดี

2.5 อัตราผลตอบแทนต่อส่วนของผู้ถือหุ้น (ROE)

ในปี 2556 ตามงบการเงินรวมของบริษัทฯ บริษัทย่อย
ซึ่งคำนวณกำไรตามวิธีส่วนได้เสียตามมาตรฐานการบัญชี ซึ่งมีการรับรู้ส่วนแบ่งกำไร (ขาดทุน)
จากบริษัทร่วมด้วย ดังนั้น บริษัทฯ มีกำไรสุทธิส่วนที่เป็นของผู้ถือหุ้นของบริษัทฯ จำนวน 938.53
ล้านบาท คิดเป็นกำไรต่อหุ้น 3.24 บาท
(คำนวณโดยใช้จำนวนหุ้นสามัญถัวเฉลี่ยถ่วงน้ำหนักและหักจำนวนหุ้นของบริษัทฯ
ที่ถือโดยบริษัทย่อยแล้ว) มีอัตราผลตอบแทนต่อส่วนของผู้ถือหุ้นเฉลี่ย เท่ากับ 5.59 %
ซึ่งมากกว่าผลตอบแทนเมื่อเทียบกับอัตราดอกเบี้ยเงินฝากประจำของสถาบันการเงินมาก อนึ่ง
องค์ประกอบของการวิเคราะห์ ROE ได้มีข้อมูลปรากฏในวรรคก่อนวรรคสุดท้ายของข้อ 2.4 แล้ว

ในส่วนของงบการเงินเฉพาะกิจการ ซึ่งต้องคำนวณกำไรโดยใช้วิธีราคาทุน มีกำไรสุทธิจำนวน
1,449.77 ล้านบาท หรือมีกำไรต่อหุ้นเท่ากับ 4.83 บาท เมื่อเทียบกับปี 2555 ซึ่งมีกำไรสุทธิ
1,017.99 ล้านบาท หรือ 3.39 บาท ต่อหุ้น ดังนั้น ปี 2556 บริษัทฯ มีกำไรสุทธิมากกว่าปี 2555
เท่ากับ 431.78 ล้านบาท หรือมากกว่า 1.44 บาทต่อหุ้น โดยเพิ่มขึ้น 42.48 %
ทั้งนี้สาเหตุของการเพิ่มขึ้น ได้กล่าวไว้ในหัวข้อ ผลการดำเนินงานของปี 2556 ข้างต้นแล้ว

อนึ่ง บริษัทฯ มีนโยบายการจ่ายเงินปันผล
โดยขึ้นอยู่กับผลการดำเนินงานของกิจการในอัตราที่ไม่ต่ำกว่า 1 ใน 3
ของกำไรสุทธิประจำปีหลังหักขาดทุนสะสม (ถ้ามี) ทั้งนี้เป็นกำไรสุทธิตามงบการเงินเฉพาะกิจการ
(วิธีราคาทุน) รวมทั้งคำนึงถึงสภาพคล่อง และความจำเป็นในการใช้เงินของบริษัทฯ อย่างไรก็ตาม
บริษัทฯ มีการพิจารณาจ่ายเงินปันผลให้กับผู้ถือหุ้นในอัตราที่เหมาะสมอย่างสม่ำเสมอ ในรอบปีนี้
คณะกรรมการบริษัทฯ ได้พิจารณาเมื่อวันที่ 20 มีนาคม 2557
ให้เสนอที่ประชุมผู้ถือหุ้นพิจารณาอนุมัติจ่ายเงินปันผลให้กับผู้ถือหุ้นในอัตรา 2.00 บาทต่อหุ้น
หรือเทียบเท่ากับ 41.39 % ของกำไรสุทธิตามวิธีราคาทุน

ประวัติการจ่ายเงินปันผลของบริษัท ฯ เทียบกับกำไรสุทธิต่อหุ้น ตามวิธีราคาทุน ปรากฏดังนี้

ปี อัตราการจ่ายเงินปันผลต่อหุ้น กำไรสุทธิต่อหุ้น (วิธีราคาทุน) อัตราจ่ายเงินปันผลต่อกำไร (%)

2555 1.50 3.39 44.25

2554 1.50 2.53 59.29

2553 1.75 4.36 40.14

2552 1.50 2.58 58.14

2551 1.00 0.93 107.53

3. ความสามารถในการบริหารสินทรัพย์

สินทรัพย์ของบริษัทฯ และบริษัทย่อย ตามงบการเงินรวม ณ วันที่ 31 ธันวาคม 2556 มีสินทรัพย์รวม
21,474.52 ล้านบาท ลดลง 1,960.92 ล้านบาท หรือ 8.37% เมื่อเทียบกับปี 2555 ซึ่งมีจำนวน
23,435.44 ล้านบาท

โครงสร้างของทรัพย์สิน ประกอบด้วย สินทรัพย์หมุนเวียน เงินลงทุนในบริษัทย่อย บริษัทร่วม
เงินลงทุนอื่นๆ สินทรัพย์ถาวร
และสินทรัพย์ไม่หมุนเวียนอื่นซึ่งสะท้อนถึงลักษณะการประกอบธุรกิจของบริษัทฯ
คือการลงทุนในธุรกิจต่างๆ เป็นหลัก

3.1 ส่วนประกอบของสินทรัพย์ และสาเหตุการเปลี่ยนแปลง

องค์ประกอบของสินทรัพย์คำนวณโดยเทียบสัดส่วนกับสินทรัพย์รวมของแต่ละปี โดย ณ สิ้นปี 2556
ประกอบด้วยองค์ประกอบที่สำคัญดังนี้ สินทรัพย์หมุนเวียน 44.99 % เงินลงทุน 33.95 %
อสังหาริมทรัพย์เพื่อการลงทุน 5.72 % ที่ดิน อาคาร และอุปกรณ์ 14.15 % (รวมสินทรัพย์ถาวร
19.87 %) และสินทรัพย์ไม่หมุนเวียนอื่น 1.19 %
เมื่อเทียบสัดส่วนการเปลี่ยนแปลงขององค์ประกอบของสินทรัพย์ปี 2555
มีรายการเปลี่ยนแปลงที่สำคัญ คือ สินทรัพย์หมุนเวียนมีสัดส่วนเพิ่มขึ้น 6.33 % หรือเพิ่มขึ้น 600.20
ล้านบาท เกิดจากการเปลี่ยนแปลงรายการที่มีนัยสำคัญ 3 ประการ คือประการแรก
บริษัทมีเงินลงทุนเพื่อค้าเพิ่ม 112 ล้านบาท
จากการซื้อหลักทรัพย์ในความต้องการของตลาดในต่างประเทศเพิ่มในภาวะตลาดที่ราคาลดต่ำลง
ประการที่สอง บริษัทย่อยบางธุรกิจ คือ คอมพิวเตอร์ และกระติกน้ำสุญญากาศ
มียอดขายเพิ่มขึ้นช่วงครึ่งปีหลัง ณ วันสิ้นงวด จึงมีมูลค่าลูกหนี้เพิ่มสูงขึ้น 118 ล้านบาท และ 152
ล้านบาท ตามลำดับ ซึ่งเป็นลูกหนี้ที่ยังไม่ถึงกำหนดชำระเงิน ประการสุดท้าย
บริษัทย่อยในต่างประเทศให้เงินกู้แก่บริษัทร่วมในโครงการอสังหาริมทรัพย์ ประมาณ 270 ล้านบาท
เพื่อเป็นทุนหมุนเวียนในการพัฒนาโครงการ ซึ่งรายการดังกล่าวไม่ใช่รายการที่เกี่ยวโยงกัน
ขนาดรายการไม่มีนัยสำคัญเมื่อเทียบกับมูลค่าสินทรัพย์สุทธิของบริษัทฯ

ในส่วนของเงินลงทุน เงินลงทุนในบริษัทร่วมลดลง 2,004.11 ล้านบาท หรือคิดเป็นสัดส่วนลดลง
6.48 % ขององค์ประกอบ สาเหตุหลักมาจากบริษัทฯ มีการโอนขายเงินลงทุนในปี 2556
เกี่ยวกับโครงการในประเทศสาธารณรัฐประชาชนจีน คือ โรงไฟฟ้า 3 แห่ง ในมณฑลเจียงซู
มณฑลเฮยหลงเจียง และมณฑลยูนนาน มณฑลละ 1 แห่ง และโรงงานกรดมะนาว 1 แห่ง
เหตุผลหลักคือ การประเมินแนวโน้มของผลการดำเนินงานของเงินลงทุนดังกล่าวทั้งหมด
จะมีผลตอบแทนที่ไม่คุ้มค่ากับการลงทุน เนื่องจาสถานการณ์ทางเศรษฐกิจ
และทิศทางนโยบายของภาครัฐที่ต่างประเทศ มีการเปลี่ยนแปลง และขายโรงไฟฟ้าในมณฑลยูนนาน
1 แห่ง ทั้งนี้ข้อมูลที่เกี่ยวข้อง ได้แสดงไว้ในหมายเหตุประกอบงบการเงินหัวข้อที่ 12
เรื่องเงินลงทุนในบริษัทร่วมรอการจำหน่าย และ 15 (หัวข้อย่อยเรื่องการจำหน่ายเงินลงทุน
และการเปลี่ยนสถานะของเงินลงทุน)

ในส่วนของสินทรัพย์ถาวรประเภท ที่ดิน อาคาร และอุปกรณ์ องค์ประกอบของสินทรัพย์ลดลง 1.42
% หรือลดลง 609 ล้านบาท สาเหตุหลักไม่มีการลดของสินทรัพย์ถาวรทางกายภาพ แต่ในปี 2556
บริษัทย่อย 2 แห่ง ในธุรกิจสิ่งทอ มีการควบรวมกับบริษัทร่วม 1 แห่ง
ซึ่งมีขนาดใหญ่กว่าในประเทศสาธารณรัฐประชาชนจีน
เมื่อควบรวมกันแล้วเปลี่ยนสถานะเป็นบริษัทร่วม ดังนั้นตามมาตรฐานการบัญชี
จึงต้องลดมูลค่าของสินทรัพย์ หนี้สิน ทุนของบริษัทย่อย
โดยไม่นำมารวมตัวเลขในงบแสดงฐานะการเงินของงบการเงินรวม
เหลือเพียงการรับรู้ส่วนแบ่งกำไร (ขาดทุน) จากเงินลงทุนในบริษัทร่วม ในงบการเงินรวมเท่านั้น
ด้วยเหตุดังกล่าว สินทรัพย์ถาวรประเภทนี้จึงมีตัวเลขลดลงอย่างมีนัยสำคัญ

สินทรัพย์อื่นประเภทสินทรัพย์ภาษีเงินได้รอตัดบัญชี
เป็นการเปลี่ยนแปลงไปตามผลแตกต่างชั่วคราวของการคำนวณภาษีเงินได้
ซึ่งไม่ได้เกิดจากผลการดำเนินงาน ซึ่งมีองค์ประกอบลดลงเล็กน้อยคือ 0.26 %

ในส่วนของสินทรัพย์อื่นนอกเหนือจากที่กล่าวข้างต้น มีการเปลี่ยนแปลงอย่างไม่มีนัยสำคัญ

3.2 คุณภาพของสินทรัพย์

ณ วันที่ 31 ธันวาคม 2556 ตามงบการเงินรวม ยอดคงเหลือของลูกหนี้การค้าและลูกหนี้อื่น
มีจำนวนเงินรวม 1,812.25 ล้านบาทคิดเป็น 8.44 % ของสินทรัพย์รวม เพิ่มขึ้น 237.84
ล้านบาท เมื่อเทียบกับปีที่แล้วซึ่งมีจำนวน 1,574.41 ล้านบาท ในจำนวนนี้ประกอบด้วย

(1). ลูกหนี้การค้า-กิจการที่เกี่ยวข้องกัน 28.55 ล้านบาท
ซึ่งคาดว่าอาจจะมีปัญหาการรับชำระเงิน 9.63 ล้านบาท เนื่องจากบริษัทร่วมแห่งหนึ่ง ชื่อ บริษัท
เทนคาเต้-ยูเนี่ยนโปรเทคทีฟแฟบบริคเอเชีย จำกัด หยุดดำเนินกิจการเนื่องจากขาดทุนมากต่อเนื่อง
ขณะนี้กำลังอยู่ในช่วงระหว่างการชำระบัญชี ในส่วนของ

(2) ลูกหนี้อื่นจำนวน 279.58 ล้านบาท ส่วนใหญ่คือทดรองจ่าย ภาษีซื้อรอเรียกคืน
ค่าใช้จ่ายล่วงหน้า ในจำนวนนี้มีลูกหนี้อื่น-กิจการที่เกี่ยวข้องกันจำนวน 29.36 ล้านบาท
ซึ่งเป็นค่าสาธารณูปโภคค้างรับ ก็เกิดจากบริษัทร่วมรายดังกล่าว
และคาดว่าอาจมีปัญหาในการรับชำระเงิน ดังนั้น ในส่วนของลูกหนี้การค้า และลูกหนี้อื่น
ที่เป็นส่วนของบริษัทร่วมนี้ รวม 38.99 ล้านบาท
บริษัทย่อยได้ตั้งค่าเผื่อหนี้สงสัยจะสูญไว้แล้วทั้งจำนวน

(3) ในส่วนของลูกหนี้การค้า-กิจการที่ไม่เกี่ยวข้องกัน มีจำนวน 1,569.34 ล้านบาท
ส่วนใหญ่ยังไม่ถึงกำหนดการชำระเงิน แต่มีส่วนที่เกินกำหนดชำระเงินมากกว่า12 เดือน จำนวน
31.63 ล้านบาท บริษัทฯและบริษัทย่อย มีการบันทึกค่าเผื่อหนี้สงสัยจะสูญไว้แล้ว 26.23 ล้านบาท

เมื่อรวมลูกหนี้การค้าทั้งหมด ซึ่งมีจำนวน 1,597.89 ล้านบาท และลูกหนี้อื่น 279.58
ล้านบาทรวมเป็น 1,877.47 ล้านบาท มีสำรองค่าเผื่อหนี้สงสัยจะสูญรวม 65.22 ล้านบาท
ซึ่งคิดเป็น 3.47 % ของลูกหนี้รวมทั้งหมด ซึ่งบริษัทฯ
และบริษัทย่อยเชื่อว่าค่าเผื่อหนี้สงสัยจะสูญสำหรับลูกหนี้ดังกล่าว ที่คาดว่าอาจจะเรียกเก็บเงินไม่ได้
มีจำนวนเพียงพอในสถานการณ์ปัจจุบัน รายการค้างรับชำระอื่น บริษัทฯ คาดว่าจะไม่มีปัญหา
อยู่ระหว่างการติดตาม และคาดว่าจะได้รับเงินภายใน 1 ปี

ในปี 2556 อัตราส่วนหมุนเวียนลูกหนี้การค้า (receivables turnover) คิดเป็น 12.27
เท่าเมื่อเทียบกับปี 2555 ที่มี 7.26 เท่า เห็นว่าอัตราส่วนนี้มีประสิทธิภาพดีขึ้นมาก
มีผลทำให้ระยะเวลาเก็บหนี้เฉลี่ยลดลงด้วย กล่าวคือ ปี 2556 ระยะเวลาเก็บหนี้เฉลี่ยอยู่ที่ 29 วัน
ในขณะที่ปี 2555 อยู่ที่ 50 วัน อย่างไรก็ตามระยะเวลาการให้สินเชื่อของบริษัท
ถัวเฉลี่ยอยู่ที่ประมาณ 60 วัน ความสามารถในการบริหารลูกหนี้ จึงเป็นไปตามนโยบายของบริษัทฯ
และเป็นลูกหนี้ที่ยังมีคุณภาพ

สินค้าคงเหลือ ณ วันที่ 31 ธันวาคม 2556 มียอดสินค้าคงเหลือ 1,347.22 ล้านบาท
บันทึกปรับลดราคาทุนให้เป็นมูลค่าสุทธิที่คาดว่าจะได้รับรวมจำนวน 52.75 ล้านบาท
เป็นจำนวนสินค้าคงเหลือสุทธิ 1,294.47 ล้านบาท หรือคิดเป็น 6.03 % ของสินทรัพย์รวม ลดลง
79.42 ล้านบาท เมื่อเทียบกับสิ้นปี 2555 ซึ่งมีจำนวน 1,373.89 ล้านบาท ทั้งนี้
มีการปรับลดปริมาณวัตถุดิบ และสินค้าสำเร็จรูปให้เหลือเท่าที่จำเป็นต้องมี กลุ่มของบริษัทฯ
มีระบบการควบคุมภายในเกี่ยวกับการตรวจนับสินค้าคงเหลืออย่างสม่ำเสมอ
และมีรายงานการวิเคราะห์อายุของสินค้าคงเหลือเพื่อการบริหารจัดการ ตลอดทั้ง
ประเมินเทียบราคาตลาด ในกรณีที่ราคาคงเหลือตามบัญชีสูงกว่าราคาตลาด หรือมีสินค้าเสื่อมสภาพ
ล้าสมัย บริษัทฯ ก็จะบันทึกค่าเผื่อการลดลงของมูลค่าสินค้าคงเหลือ ตามที่ปี 2556
มีการปรับลดดังกล่าวจำนวน 52.75 ล้านบาท หรือคิดเป็น 3.92 % ของยอดรวมสินค้าคงเหลือ
ทั้งนี้ บริษัทฯ และบริษัทย่อยประเมินว่า
จำนวนมูลค่าค่าเผื่อการลดลงของมูลค่าสินค้าคงเหลือดังกล่าว
มีความเหมาะสมไม่มากหรือน้อยเกินไป

เมื่อพิจารณาถึงอัตราส่วนหมุนเวียนสินค้าคงเหลือ ปี 2556 คิดเป็น 19.95 เท่า ในขณะที่ปี 2555
คิดเป็น 15.89 เท่า แสดงถึงสินค้าคงเหลือมีการหมุนเวียนขายได้เร็วกว่าปีที่ผ่านมา
ระยะเวลาการถือสินค้าเฉลี่ย ปี 2556 คิดเป็น 18 วัน ดีกว่าปี 2555 ซึ่งคิดเป็น 23 วัน
แสดงถึงประสิทธิภาพของการบริหารสินค้าคงคลังดีขึ้นเมื่อเทียบกับปีที่ผ่านมา

รายการเงินลงทุนของบริษัทฯ และบริษัทย่อย ณ วันสิ้นปี 2556 มีจำนวนเงินลงทุนสุทธิทั้งหมด
7,291.88 ล้านบาท ซึ่งคิดเป็นสัดส่วน 33.95 % ของสินทรัพย์รวม เงินลงทุน ปี 2556
ลดลงจากปี 2555 จำนวน 1,967.61 ล้านบาท
เงินลงทุนดังกล่าวประกอบด้วยเงินลงทุนในบริษัทร่วม และเงินลงทุนในบริษัทอื่น
ซึ่งมีรายการเคลื่อนไหวเปลี่ยนแปลงที่มีนัยสำคัญคือ เงินลงทุนในบริษัทร่วมลดลง 2,004.11
ล้านบาท สาเหตุจากการโอนขายเงินลงทุนในประเทศสาธารณรัฐประชาชนจีน 4 แห่ง
ตามที่ได้กล่าวไว้ข้างต้นข้อ 3.1 (ส่วนประกอบของสินทรัพย์ฯ)
นอกจากนี้มีการชำระเงินลงทุนเพิ่มตามสัดส่วนการลงทุนในกองทุนอสังหาริมทรัพย์ Banyan Tree
Indochina Hospitality Fund ในประเทศเวียตนามจำนวน 38.91 ล้านบาท
ซึ่งอยู่ในช่วงดำเนินการก่อสร้างโครงการ ในปลายปี 2556 มีบางส่วนได้สร้างเสร็จแล้ว
พร้อมเปิดให้บริการประเภท โรงแรม ที่พักอาศัย นอกจากนี้ มีการลงทุนเพิ่มในหลักทรัพย์เผื่อขาย
ซึ่งเป็นเงินลงทุนที่มีปัจจัยพื้นฐานดี จำนวน 162.84 ล้านบาท เมื่อสิ้นปี 2556
มีการปรับมูลค่าเงินลงทุนในหลักทรัพย์เผื่อขายให้เท่ากับราคาตลาด ซึ่งราคาตลาด ณ วันดังกล่าว
มีราคาตลาดลดลงกว่าสิ้นปี 2555 มาก ทำให้มีส่วนต่างซึ่งราคาตลาดมีมูลค่าสูงกว่าราคาทุนจำนวน
395.95 ล้านบาท ในขณะที่ปี 2555 มีจำนวน 562.39 ล้านบาท อย่างไรก็ตาม
เงินลงทุนดังกล่าวมีคุณภาพดี คิดเป็นสัดส่วน 9.14 % ของสินทรัพย์รวม ซึ่งเป็นสัดส่วนที่ไม่มาก
เมื่อเทียบกับนโยบายของบริษัทที่เป็นบริษัทลงทุน ในส่วนของเงินลงทุนในบริษัทร่วม
ซึ่งเป็นเงินลงทุนระยะยาว คิดเป็น 24.81 % มีจำนวนไม่มากเกินไป
เนื่องจากเป็นการลงทุนที่มีกลยุทธ์ในการดำเนินธุรกิจให้มีความมั่นคง และติดตามผลได้ในระยะยาว
อนึ่ง รายละเอียดของเงินลงทุนทั้งหมดเกี่ยวกับ ชื่อบริษัท สัดส่วน มูลค่าราคาทุน
มูลค่าราคายุติธรรม และข้อมูลอื่นๆ ที่เกี่ยวข้อง ได้แสดงไว้ในหมายเหตุประกอบงบการเงิน หัวข้อ
12 , 14, 15 และ 16 แล้ว ที่ผ่านมา บริษัทฯ มีการประเมินคุณภาพเงินลงทุน
ถ้าทิศทางแนวโน้มไม่ดี ก็จะบริหารจัดการตามความเหมาะสมกับสถานการณ์ในช่วงนั้นๆ
ตลอดจนมีการบันทึกค่าเผื่อการด้อยค่าของเงินลงทุน ณ สิ้นปี 2556 บริษัทฯ
มีการบันทึกค่าเผื่อการด้อยค่าของเงินลงทุนตามงบการเงินรวมในบริษัทร่วม 302.65 ล้านบาท
และในบริษัทอื่น 329.2 ล้านบาท รวม 631.85 ล้านบาท
ซึ่งคิดเป็นอัตราส่วนการด้อยค่าของเงินลงทุนต่อสินทรัพย์รวม เท่ากับ 2.94 % บริษัทฯ
เชื่อว่าจำนวนเงินที่ปรากฏในงบการเงินรวมมีคุณภาพเหมาะสม
ซึ่งไม่แสดงจำนวนเงินที่สูงหรือต่ำเกินไป

เรื่องสินทรัพย์ถาวรประเภท ที่ดิน อาคาร และอุปกรณ์ ตามงบการเงินรวม ณ 31 ธันวาคม
2556มีจำนวน 3,039.52 ล้านบาท เมื่อพิจารณาถึงผลตอบแทนจากสินทรัพย์ถาวร (Return on
fixed asset) คิดเป็นจำนวน 35.95 % ลดลง 5.71 % เมื่อเทียบกับปี 2555 ซึ่งคิดเป็น
41.66 % เนื่องจากปี 2555
มีผลตอบแทนกำไรจากการขายที่ดินที่เกิดขึ้นครั้งเดียวจากบริษัทร่วมแห่งหนึ่ง แต่ปี 2556
ไม่มีรายการดังกล่าว อัตราผลตอบแทนดังกล่าวใกล้เคียงกับปี 2554 ซึ่งมีจำนวน 32.87 %
ซึ่งเห็นว่าอยู่ในระดับเกณฑ์ปกติทั่วไป

อัตราการหมุนของสินทรัพย์รวม (Total asset turnover)
ซึ่งคำนวณจากรายได้รวมต่อสินทรัพย์รวม คิดเป็น 0.48 เท่า
สามารถใช้สินทรัพย์รวมให้ก่อเกิดรายได้ ได้เป็นมูลค่าปีละประมาณกึ่งหนึ่ง
จัดว่าอยู่ในเกณฑ์ดีพอสมควร

นอกจากนี้ บริษัทฯ ไม่มีผลกระทบจากสินทรัพย์ที่ไม่มีตัวตน เช่นค่านิยม เนื่องจากบริษัทฯ
และบริษัทย่อยไม่มีค่าความนิยม นอกจากบริษัทย่อยที่ประเทศสาธารณรัฐประชาชนจีน
ซึ่งมีสินทรัพย์ที่ไม่มีตัวตนประเภทสิทธิการเช่าที่ดิน ซึ่งเปรียบเสมือนบัญชีที่ดินในประเทศไทย
ซึ่งต้องใช้เป็นสถานที่ประกอบการดำเนินธุรกิจเป็นปกติธุรกิจเท่านั้น

4. สภาพคล่องและความเพียงพอของเงินทุนของบริษัท

4.1 งบกระแสเงินสด (แหล่งที่มาและใช้ไปของเงินทุน)

สำหรับปีสิ้นสุดวันที่ 31 ธันวาคม 2556 บริษัทฯ
และบริษัทย่อยมีกระแสเงินสดสุทธิจากกิจกรรมดำเนินงาน 901.74 ล้านบาท
มีเงินสดสุทธิจากกิจกรรมลงทุน 1,763.16 ล้านบาท และเงินสดสุทธิใช้ไปในกิจกรรมจัดหาเงิน
2,976.86 ล้านบาท ปรับด้วยผลต่างจากการแปลงค่างบการเงินที่เป็นเงินตราต่างประเทศ เพิ่มขึ้น
181.72 ล้านบาท รวมแล้วทั้งปีมีกระแสเงินสดลดลง 130.24 ล้านบาท
เมื่อรวมกับเงินสดและรายการเทียบเท่าเงินสดต้นปี ยกมาจำนวน 5,715.99 ล้านบาท
จึงมีเงินสดและรายการเทียบเท่าเงินสดปลายปี 2556 เท่ากับ 5,585.75 ล้านบาท

ความแตกต่างระหว่างกระแสเงินสดจากการดำเนินงานและกำไรจากการดำเนินงาน

เมื่อเปรียบเทียบกำไรจากการดำเนินงานก่อนการเปลี่ยนแปลงในสินทรัพย์ และหนี้สินดำเนินงาน ซึ่ง
มีจำนวน 1,364.07 ล้านบาท กำไรส่วนนี้ค้างรับจากลูกหนี้สุทธิหักกลบกับเจ้าหนี้แล้ว จำนวน
127.92 ล้านบาท และจ่ายซื้อสินทรัพย์ไม่หมุนเวียนเพิ่ม 33.14 ล้านบาท
ทำให้ได้กลับมาในรูปของเงินสด 1,200.23 ล้านบาท ซึ่งนำไปจ่ายดอกเบี้ย 58.27 ล้านบาท
และจ่ายภาษีเงินได้ 288.71 ล้านบาท พร้อมทั้งได้รับคืนภาษีเงินได้ 48.48 ล้านบาท
จึงมีเงินสดรับเพิ่มจากกำไรจากการดำเนินงาน 901.74 ล้านบาท แสดงถึง บริษัทฯ
และบริษัทย่อยมีสภาพคล่องสูง สามารถใช้จ่ายในกิจกรรมดำเนินงานอย่างเพียงพอ

บริษัทฯ มีเงินสดรับสุทธิจากกิจกรรมลงทุน 1,763.16 ล้านบาท
สาเหตุหลักมาจากได้รับเงินสดจากการจำหน่ายเงินลงทุน 4,725.91 ล้านบาท
จึงนำไปหาผลตอบแทนอื่นเพิ่มโดยไปซื้อเงินลงทุนชั่วคราวเพิ่ม2,928.64 ล้านบาท
ส่วนใหญ่เป็นพันธบัตรที่มีผลตอบแทนมากกว่าเงินฝากประจำ มีการลงทุนเพิ่มโดยการซื้อที่ดิน อาคาร
และอุปกรณ์ จำนวน 337.13 ล้านบาท โดยมีการลงทุนเพิ่มในธุรกิจพลาสติก ยาง
และโลหะตามเป้าหมายที่วางไว้ และลงทุนในเครื่องจักร อุปกรณ์
เพิ่มของโรงไฟฟ้าที่ประเทศสาธารณรัฐประชาชนจีนซึ่งเป็นบริษัทย่อย ตามนโยบายการดำเนินงาน
ตลอดจนมีการซื้ออสังหาริมทรัพย์เพื่อการลงทุนเพิ่ม 223.91 ล้านบาท ซึ่งส่วนใหญ่คือ
การลงทุนในอสังหาริมทรัพย์ของโครงการใหม่ที่จังหวัดนครศรีธรรมราช นอกจากนี้
ได้รับเงินปันผลจากธุรกรรมลงทุนเป็นจำนวน 548.45 ล้านบาท
จึงเป็นสาเหตุให้มีเงินสดเหลือจากธุรกรรมการลงทุน 1,763.16 ล้านบาท
ซึ่งเป็นสภาพคล่องส่วนเกิน

ในส่วนของกิจกรรมการจัดหาเงิน ในปี 2556 ส่วนมากเป็นการจ่ายชำระหนี้เงินกู้
ตามระยะเวลาซึ่งครบกำหนด แบ่งเป็นจ่ายชำระหนี้ระยะสั้น 83.17 ล้านบาท
จ่ายคืนเงินกู้ระยะยาวในต่างประเทศ 2,202.82ล้านบาท
จ่ายชำระเจ้าหนี้ตามสัญญาเช่าทางการเงิน 76.99 ล้านบาท นอกจากนี้ มีการจ่ายเงินปันผล
จำนวน 604 ล้านบาท สรุปแล้วเป็นเงินสดใช้ไปสุทธิในกิจกรรมจัดหาเงิน ซึ่งบริษัทฯ
มีสภาพคล่องเพียงพอที่จะสามารถชำระหนี้เงินกู้ และปฏิบัติตามเงื่อนไขการกู้ยืมได้ทั้งหมด

จากข้อมูล 3 กิจกรรมข้างต้น รวมกับเงินสดสุทธิยกมาต้นปีแล้ว
ยังมีเงินสดและรายการเทียบเท่าเงินสดคงเหลือปลายปี 2556 เป็นจำนวนเงิน 5,585.75
ล้านบาท ซึ่งแสดงถึงมีสภาพคล่องสูง จำนวนเงินทุนของบริษัทมีอย่างเพียงพอ

4.2 อัตราส่วนสภาพคล่องที่สำคัญ

ณ สิ้นปี 2556 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 4.79 ต่อ 1 เท่า
และอัตราส่วนสภาพคล่องหมุนเร็วต่อหนี้สินหมุนเวียนเท่ากับ 4.15 ต่อ 1 เท่า
แสดงถึงความสามารถในการเปลี่ยนสินทรัพย์สภาพคล่องเป็นเงินสด
เพื่อที่จะสามารถชำระหนี้สินหมุนเวียนได้ครบถ้วน แสดงว่าบริษัทฯ
และบริษัทย่อยมีสภาพคล่องทางการเงินมาก

ด้านนโยบายโครงสร้างทางการเงิน อัตราส่วนหนี้สิน ต่อส่วนของผู้ถือหุ้นเท่ากับ 0.15 ต่อ 1 เท่า
ดีกว่าปีที่ผ่านมาซึ่งอยู่ 0.36 ต่อ 1 เท่า แสดงถึงแหล่งที่มาของเงินจากส่วนของเจ้าหนี้มีน้อยมาก
เมื่อเทียบกับแหล่งที่มาจากเงินของส่วนของผู้ถือหุ้น เจ้าหนี้มีความเสี่ยงต่ำในการให้เงินกู้
ถ้าหากในอนาคตมีโครงการใหม่ที่จะต้องการจะใช้แหล่งที่มาของเงินทุนโครงการจากเงินกู้
ยังสามารถดำเนินการได้ในสัดส่วนที่สูง เนื่องจากหนี้สินในปัจจุบันมีน้อย

อัตราส่วนความสามารถในการชำระดอกเบี้ยอยู่ที่ 20.60 เท่า แสดงถึงบริษัทฯ และบริษัทย่อย
มีกระแสเงินสดหมุนเวียนอย่างเพียงพอ ในการชำระดอกเบี้ยให้เจ้าหนี้อย่างครบถ้วน

อัตราส่วนผลตอบแทนต่อส่วนของผู้ถือหุ้นเท่ากับ 5.59 %
ซึ่งสูงกว่าอัตราผลตอบแทนจากอัตราดอกเบี้ยเงินฝากประจำของสถาบันการเงิน

อัตราการจ่ายเงินปันผล ที่คาดว่าจะจ่ายให้ผู้ถือหุ้นที่อัตราหุ้นละ 2.00 บาท คิดเป็น 41.39 %
ของกำไรสุทธิตามวิธีราคาทุน ซึ่งเป็นไปตามนโยบายการจ่ายเงินปันผลของบริษัทฯ
คือไม่ต่ำกว่าหนึ่งในสามของกำไรสุทธิตามวิธีราคาทุน

4.3 รายจ่ายลงทุน (capital expenditure)

ในรอบปี 2556 บริษัทฯ และบริษัทย่อย มีรายจ่ายลงทุนแบ่งเป็น ธุรกิจในประเทศ
และธุรกิจต่างประเทศ รวม 337 ล้านบาท ส่วนที่มีนัยสำคัญมีดังนี้

สำหรับธุรกิจในประเทศ เป็นการจ่ายลงทุนเพิ่มในส่วนปรับปรุงอาคาร ซื้อเครื่องจักร อุปกรณ์
แม่พิมพ์ระบบไฟฟ้า และสาธารณูปโภค ซึ่งต้องบำรุงรักษาสภาพอาคารให้ใช้งานได้ดี
และบางส่วนรองรับการขยายกำลังการผลิตตามแผนงาน หรือปรับปรุงสายการผลิต
ของกลุ่มธุรกิจพลาสติก ยาง โลหะ ประมาณ 180 ล้านบาท
รวมทั้งซื้ออุปกรณ์ประเภทคอมพิวเตอร์เพื่อให้เช่า ประมาณ 92 ล้านบาท

สำหรับธุรกิจต่างประเทศ มีการลงทุนในเครื่องจักร อุปกรณ์ ของโรงไฟฟ้าของบริษัทย่อย
เพื่อปรับปรุงคุณภาพการผลิต และลดต้นทุน ประมาณ 33 ล้านบาท

ในส่วนของการซื้อเงินลงทุนระยะสั้นเพิ่มไม่ใช่รายจ่ายลงทุน

4.4 ความเพียงพอของสภาพคล่อง

ตามที่บริษัทฯ และบริษัทย่อย มีเงินสดและรายการเทียบเท่าเงินสดคงเหลือ ณ ปลายปี 2556
เท่ากับ 5,585.75 ล้านบาท อัตราส่วนสภาพคล่องหมุนเร็วต่อหนี้สินหมุนเวียน เท่ากับ 4.15 ต่อ 1
เท่า แสดงถึงบริษัทฯ
และบริษัทย่อยมีความสามารถชำระหนี้หมุนเวียนทั้งหมดแล้วยังมีสภาพคล่องส่วนเกิน โดยบริษัทฯ
สามารถมีเงินเพียงพอที่จะจ่ายเงินปันผลให้ผู้ถือหุ้นอีกด้วย เห็นว่าสภาพคล่องของบริษัทฯ
และบริษัทย่อยมีความเพียงพอ

5. โครงสร้างเงินทุน

แหล่งที่มาของเงินทุน ตามงบการเงินรวม ณ วันที่ 31 ธันวาคม 2556 บริษัทฯ และบริษัทย่อย
มีหนี้สินรวม 2,627.37 ล้านบาท ส่วนของผู้ถือหุ้นของบริษัทฯ 18,847.15 ล้านบาท
คิดเป็นสัดส่วนหนี้สินต่อส่วนของผู้ถือหุ้น เท่ากับ 0.15 ต่อ 1 เท่า ดังนั้น
แหล่งที่มาของเงินทุนจากส่วนของหนี้สินยังมีสัดส่วนน้อยมากเมื่อเทียบกับส่วนของทุน
ถ้าหากเปรียบเทียบกับกิจการอื่นในอุตสาหกรรม ทั่วไปจะมีอัตราส่วนอยู่ประมาณ 1 หรือ 1.5 ต่อ 1
เท่า ซึ่งแสดงถึงสัดส่วนหนี้สินของบริษัทฯ ยังอยู่ในระดับต่ำ ดังนั้น เจ้าหนี้ของบริษัทฯ
จึงมีความเสี่ยงน้อยมากเกี่ยวกับการจะได้รับชำระหนี้จากบริษัทฯ ในอนาคต
ถ้าหากมีการขยายธุรกิจที่ต้องลงทุนเพิ่ม บริษัทฯ
ยังสามารถจัดหาเงินทุนโดยจัดโครงสร้างเงินทุนด้วยการกู้ยืมเงินเพิ่มได้อีกมาก
โดยที่ยังถือว่าโครงสร้างเงินทุนของบริษัทฯ อยู่ในระดับที่ไม่มีความเสี่ยง

5.1 หนี้สิน

หนี้สินของบริษัทฯ และบริษัทย่อย แบ่งเป็นหนี้สินหมุนเวียน 2,016.07 ล้านบาท
และหนี้สินไม่หมุนเวียน 611.3 ล้านบาท รวมหนี้สิน 2,627.37 ล้านบาท

หนี้สินหมุนเวียน แบ่งเป็น เงินกู้ยืมระยะสั้นจากธนาคาร 90.54 ล้านบาท เจ้าหนี้ทรัสต์รีซีท 40.11
ล้านบาท เจ้าหนี้การค้าและเจ้าหนี้อื่น 1,470.08 ล้านบาท
ซึ่งจะมีการชำระตามระยะเวลาที่กำหนด ซึ่งสอดคล้องกับการรับชำระเงินจากลูกหนี้การค้า
และลูกหนี้อื่นจำนวน 1,812.25 ล้านบาท ซึ่งเป็นปกติธุรกิจของการดำเนินงาน
เมื่อรวมรายการหนี้สินหมุนเวียนอื่นๆ อีกรวมจำนวน 415.35 ล้านบาท ซึ่งมีสัดส่วน 15.81 %
ของหนี้สินรวมนั้น บริษัทฯ มีอัตราส่วนสภาพคล่องหมุนเร็วเท่ากับ 4.15 ต่อ 1 เท่า แสดงถึงบริษัทฯ
มีความสามารถในการชำระหนี้สินหมุนเวียนได้ครบถ้วน โดยยังมีสภาพคล่องส่วนเกินเหลืออีก

5.2 ภาระผูกพันด้านหนี้สิน (Contractual Obligations)
และการบริหารจัดการภาระนอกงบดุล (Off-Balance Sheet Arrangements)

ในส่วนของหนี้สินไม่หมุนเวียน มีเงินกู้ระยะยาว-สุทธิจากส่วนที่ถึงกำหนดชำระภายใน 1 ปี จำนวน
197.8 ล้านบาท จำนวนนี้เป็นรายการของบริษัทย่อยซึ่งกู้จากธนาคารภายในประเทศ
โดยมีอัตราดอกเบี้ยอิงกับ MLR มีกำหนดระยะเวลาการชำระคืนเป็นรายเดือน เริ่มตั้งแต่ ปี 2557
ถึงปี 2559 บริษัทฯ ไม่มีหลักประกันต่อภาระหนี้สินดังกล่าว ทั้งนี้ภายใต้สัญญาเงินกู้
บริษัทย่อยต้องปฏิบัติตามเงื่อนไขทางการเงินบางประการที่ระบุไว้ เช่น
การดำรงอัตราส่วนหนี้สินต่อส่วนของผู้ถือหุ้น และข้อจำกัดในการจำหน่าย จ่าย โอน
ทรัพย์สินที่มีความสำคัญต่อการดำเนินงานของบริษัทย่อยเป็นต้น

เมื่อพิจารณาถึงความสามารถในการชำระดอกเบี้ย และหนี้สินที่จะครบชำระภายใน 1 ปี ณ สิ้นปี
2556 รวมจำนวน 2,074.34 ล้านบาทนั้น บริษัทฯ มีเงินสดและรายการเทียบเท่าเงินสดอยู่จำนวน
5,585.75 ล้านบาท ซึ่งมีมากกว่าหนี้ข้างต้น 2.69 เท่า
ดังนั้นจึงมีความมั่นใจในการบริหารสภาพคล่องเพื่อชำระส่วนของดอกเบี้ย และเงินกู้
ที่จะถึงกำหนดชำระภายในอีก 1 ปี
และอนาคตต่อไปในแต่ละช่วงเวลาที่จะถึงวันครบกำหนดชำระได้อย่างครบถ้วน

5.3 ส่วนของผู้ถือหุ้น

ตามงบการเงินรวม ณ วันที่ 31 ธันวาคม 2556 ส่วนของผู้ถือหุ้นของบริษัทฯ มีจำนวน 17,385.45
ล้านบาท เพิ่มขึ้น 1,182.97 ล้านบาท เมื่อเทียบกับสิ้นปี 2555 ซึ่งมีจำนวน 16,202.48 ล้านบาท
สาเหตุของการเปลี่ยนแปลงเกิดจาก

5.3.1 ส่วนที่เกี่ยวกับผลการดำเนินงาน บริษัทฯ มีกำไรสุทธิเพิ่มขึ้น 938.53 ล้านบาท
ทำให้ส่วนของผู้ถือหุ้นเพิ่มขึ้น 938.53 ล้านบาท นอกจากนี้มีการจ่ายเงินปันผล
ตามมติที่ประชุมสามัญผู้ถือหุ้นประจำปี เป็นจำนวนเงิน 450 ล้านบาท มีผลทำให้ส่วนของผู้ถือหุ้นลดลง
450 ล้านบาทด้วย

5.3.2 ส่วนที่ไม่เกี่ยวกับผลการดำเนินงาน แต่มีการรับรู้กำไร (ขาดทุน) เพิ่ม
หรือปรับปรุงในส่วนของผู้ถือหุ้นรวม 694.43 ล้านบาท ประกอบด้วย

(1) ผลต่างจากการแปลงค่างบการเงินที่เป็นเงินตราต่างประเทศ ปี 2556 เพิ่มขึ้น 829.99
ล้านบาท เนื่องจากค่าของเงินบาท ณ สิ้นปี 2556 อ่อนค่าจากสิ้นปี 2555 มาก

(2) ส่วนเกินทุนจากการวัดมูลค่าเงินลงทุนในหลักทรัพย์เผื่อขายลดลง 134.29 ล้านบาท
เนื่องจากราคาตลาดของหลักทรัพย์ในความต้องการของตลาด ณ สิ้นปี 2556
ราคาตลาดลดลงทั่วทั้งภูมิภาค

(3) ปรับปรุงรายการกำไรสะสมจัดสรรแล้ว-สำรองอื่น ที่เคยรับรู้ของบริษัทร่วมของกลุ่มโรงไฟฟ้า
Jiangsu-Union Cogeneration Group เนื่องจากมีการโอนขายเงินลงทุนดังกล่าวในปี 2556
โดยปรับปรุงออกจำนวน 16.30 ล้านบาท มีผลทำให้กำไรสะสมลดลงด้วยจำนวนดังกล่าว

(4) ปรับปรุงการรับรู้การจ่ายเงินปันผลให้บริษัทย่อยที่ถือหุ้นของบริษัทฯ ตามมาตรฐานการบัญชี
ในงบการเงินรวม จะถือว่าไม่ได้จ่ายออก จึงปรับปรุงเพิ่มยอดกำไรสะสมด้วย จำนวนนี้คือ 15.03
ล้านบาท

ข้างต้นคือสาเหตุของการเปลี่ยนแปลงกำไรสะสม
ที่มีผลต่อองค์ประกอบของส่วนของผู้ถือหุ้นเปลี่ยนแปลง องค์ประกอบอื่นได้แก่
ทุนจดทะเบียนและส่วนเกินมูลค่าหุ้นสามัญ ไม่มีการเปลี่ยนแปลง

6. ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามที่ธุรกิจหลักในปัจจุบันของบริษัทฯ คือการลงทุน ดังนั้น
รายได้หลักคือเงินปันผลจากบริษัทที่ไปลงทุน
ซึ่งมีทั้งการลงทุนภายในประเทศและการลงทุนภายนอกประเทศ
ปัจจัยและอิทธิพลหลักที่อาจมีผลกระทบต่อผลการดำเนินงาน หรือฐานะการเงินในอนาคต คือ

1. ผลตอบแทนจากการลงทุนไม่เป็นไปตามที่คาดการณ์ ซึ่งมีหลายปัจจัย
ที่เป็นสาเหตุให้ผลประกอบการของบริษัทที่ไปลงทุนเหล่านั้น ประสบผลขาดทุน
หรือมีกำไรน้อยกว่าที่คาดการณ์ เช่น

1.1 ความผันผวนของอัตราแลกเปลี่ยน ค่าเงินบาทไม่แน่นอน ปริมาณเงินบาทที่ได้รับจากการส่งออก
ก็มีความไม่แน่นอนตามไปด้วย

1.2 อัตราค่าแรงที่เพิ่มขึ้น ทำให้ต้นทุนเพิ่ม กำไรอาจลดน้อยลง

1.3 ราคาพลังงานในตลาดโลกเพิ่มสูงขึ้น อาจทำให้ต้นทุนถ่านหินของโรงไฟฟ้าที่บริษัทลงทุน
มีต้นทุนสูงขึ้น ตลอดจนนโยบายภาครัฐของประเทศสาธารณรัฐประชาชนจีน
อาจกำหนดให้ลงทุนด้านรักษาสิ่งแวดล้อมมากขึ้น จะทำให้ต้นทุนสูงขึ้นด้วยเช่นกัน

1.4 การเปลี่ยนแปลงวิธีคำนวณกำไร ของโรงไฟฟ้าที่บริษัทลงทุนในประเทศไทย
ตามมาตรฐานการบัญชีใหม่ ที่จะเริ่มใช้ในปี 2557 เรื่องธุรกิจสัมปทานบริการ
และการตีความเรื่องสัญญาเช่า อาจทำให้จำนวนเงินกำไร ไม่เป็นไปตามแผนเดิม
ต้องเปลี่ยนแปลงการคำนวณใหม่ ถ้าหากวิธีใหม่ทำให้กำไรสุทธิลดน้อยลง
เงินปันผลก็จะลดลงตามไปด้วย

2. ทิศทางแนวโน้มของเศรษฐกิจต่างประเทศ เช่นในยุโรป และอเมริกา
มีทิศทางการฟื้นตัวไม่ชัดเจน
อาจยังมีผลทำให้ปริมาณการส่งออกสินค้าไปขายยังประเทศเหล่านั้นไม่ได้เพิ่มขึ้นตามที่คาดหวัง
ซึ่งอาจจะมีผลต่อกำไรในอนาคต